b'\n_START_ARTICLE_\nThe Final Frontier\n_START_SECTION_\nAlbumin tuotanto\n_START_PARAGRAPH_\nMarraskuun 2. p\xc3\xa4iv\xc3\xa4 2009 yhtyeen kitaristi Janick Gers vahvisti BBC:n uutisille, ett\xc3\xa4 yhtye oli jo kirjoittanut uutta materiaalia tulevalle albumille, ja ett\xc3\xa4 se suuntaisi Pariisiin s\xc3\xa4velt\xc3\xa4m\xc3\xa4\xc3\xa4n ja harjoittelemaan uutta albumia. Yhtye otti vapaata joulun ja uudenvuoden ajaksi ennen kuin se aloitti albumin nauhoitukset tammikuussa 2010 yhdess\xc3\xa4 tuottaja Kevin Shirleyn kanssa. Toisessa haastattelussa heavy metal-DJ Eddie Trunkin kanssa, yhtyeen rumpali Nicko McBrain vahvisti, ett\xc3\xa4 Iron Maiden oli saanut valmiiksi kahdeksan kappaletta uudelle albumille, jonka h\xc3\xa4n sanoi ilmestyv\xc3\xa4n luultavasti vuonna 2011._NEWLINE_Maaliskuun 4. p\xc3\xa4iv\xc3\xa4 2010 Iron Maidenin virallisilla sivuilla albumin nimeksi vahvistettiin The Final Frontier. Samalla my\xc3\xb6s julkaistiin konsertteja The Final Frontier World Tour -kiertueelle, joka alkoi kes\xc3\xa4kuun 9. p\xc3\xa4iv\xc3\xa4 2010 Dallasista Texasista ja p\xc3\xa4\xc3\xa4ttyi vuoden 2010 osalta elokuun 21. p\xc3\xa4iv\xc3\xa4 Espanjaan._NEWLINE_Toukokuun 3. p\xc3\xa4iv\xc3\xa4 2010 tuottaja Kevin Shirley kommentoi blogissaan uuden albumin viimeistelyst\xc3\xa4:_NEWLINE_\xc2\xbbIlman vapaap\xc3\xa4iv\xc3\xa4\xc3\xa4, aloin viimeistell\xc3\xa4 Iron Maidenin albumia. Bruce Dickinson lensi t\xc3\xa4nne muutamaksi p\xc3\xa4iv\xc3\xa4ksi ja lauloi oman osansa nauhalle ennen kuin h\xc3\xa4n lensi ymp\xc3\xa4ri maailmaa. Steve Harris j\xc3\xa4i t\xc3\xa4nne viimeistelem\xc3\xa4\xc3\xa4n albumia kanssani. H\xc3\xa4n tykk\xc3\xa4\xc3\xa4 olla mukana t\xc3\xa4llaisessa. Adrian Smith tuli silloin t\xc3\xa4ll\xc3\xb6in kuuntelemaan aikaansaannoksia, ja kuten kaikissa b\xc3\xa4ndeiss\xc3\xa4, kaikilla ei ole samanlainen kuva siit\xc3\xa4 mink\xc3\xa4lainen lopputuloksen pit\xc3\xa4isi olla. Mutta kyll\xc3\xa4 t\xc3\xa4m\xc3\xa4 t\xc3\xa4st\xc3\xa4.\xc2\xbb _NEWLINE_(Kevin Shirley)_NEWLINE_Koskien yhtyeen paluuta Compass Point -studiolle, jossa b\xc3\xa4ndi nauhoitti 1980-luvulla Piece of Mind- ja Powerslave -albumit, yhtyeen laulaja Bruce Dickinson kommentoi:_NEWLINE_\xc2\xbbStudiossa oli sama ilmapiiri ja se oli T\xc3\x84YSIN samassa kunnossa kuin vuonna 1983. MIK\xc3\x84\xc3\x84N ei ollut muuttunut! Kulman rikkoutunutta sulkijaa my\xc3\xb6ten... sama matto, kaikki... Se oli itseasiassa aika pelottavaa. Mutta me tunsimme olomme hyvin rentoutuneeksi niin tutussa ymp\xc3\xa4rist\xc3\xb6ss\xc3\xa4 ja mielest\xc3\xa4ni t\xc3\xa4m\xc3\xa4 n\xc3\xa4kyy albumin soitossa ja ilmapiiriss\xc3\xa4.\xc2\xbb _NEWLINE_(Bruce Dickinson)\n_START_SECTION_\nKappaleiden taustoja ja sanoitukset\n_START_PARAGRAPH_\nSteve Harris osallistui albumin jokaisen kappaleen kirjoittamiseen, mutta s\xc3\xa4velsi ja sanoitti itsen\xc3\xa4isesti albumille ainoastaan kappaleen "When the Wild Wind Blows", joka on albumin p\xc3\xa4\xc3\xa4t\xc3\xb6sraita. Bruce Dickinson osallistui nelj\xc3\xa4n, Dave Murray yhden, Adrian Smith kuuden ja Janick Gers kahden kappaleen kirjoittamiseen._NEWLINE_Albumin lyhytkestoisin kappale on Harrisin, Dickinsonin ja Gersin kirjoittama "The Alchemist", jonka kesto on nelj\xc3\xa4 minuuttia ja 29 sekuntia. Harrisin "When the Wild Wind Blows" on noin yksitoista minuuttia pitk\xc3\xa4 ja albumin pisin kappale. The Final Frontierin kokonaiskesto on 76 minuuttia ja 35 sekuntia, mik\xc3\xa4 tekee siit\xc3\xa4 Iron Maidenin pitk\xc3\xa4kestoisimman studioalbumin._NEWLINE_Albumin avausraita "Satellite 15... The Final Frontier" on tyylilt\xc3\xa4\xc3\xa4n kaksiosainen. Alkuosa Satellite 15... on \xc3\xa4\xc3\xa4nitetty kitaristi Adrian Smithin kotistudiolla. Alkuosa toimi my\xc3\xb6s introna yhtyeen keikoilla The Final Frontier World Tourilla._NEWLINE_Kakkoskappale "El Dorado" on Bruce Dickinsonin sanoittama ja kertoo ihmisten hyv\xc3\xa4uskoisuudesta. Kappaleessa mies yritt\xc3\xa4\xc3\xa4 etsi\xc3\xa4 myyttist\xc3\xa4 Eldoradon kultakaupunkia, ja pyyt\xc3\xa4\xc3\xa4 apua oppaalta, joka huijaa t\xc3\xa4t\xc3\xa4 antamalla v\xc3\xa4\xc3\xa4r\xc3\xa4\xc3\xa4 tietoa rahaa vastaan._NEWLINE_Harrisin ja Smithin tekem\xc3\xa4 "Mother of Mercy" kertoo sodasta. Kappaleen soolon soittaa Smith._NEWLINE_"Coming Home" on balladityylinen ja sen on sanoittanut Dickinson. Kappale kertoo siit\xc3\xa4, kun yhtye kiertueella ollessaan lent\xc3\xa4\xc3\xa4 yksityiskoneellaan Ed Force Onella, ja pitk\xc3\xa4n matkan j\xc3\xa4lkeen he saapuvat kiitoradalle, \'palaavat kotiin\'._NEWLINE_"The Alchemist" kertoo John Deest\xc3\xa4 ja Edward Kelleyst\xc3\xa4 sek\xc3\xa4 viisasten kivest\xc3\xa4._NEWLINE_"Isle of Avalon" kertoo nimens\xc3\xa4 mukaan Avalonin saaresta._NEWLINE_"The Talisman" kertoo mit\xc3\xa4 todenn\xc3\xa4k\xc3\xb6isimmin l\xc3\xb6yt\xc3\xb6retkist\xc3\xa4. Kappaleen ovat s\xc3\xa4velt\xc3\xa4neet Harris ja Janick Gers, ja sanoittanut Harris._NEWLINE_P\xc3\xa4\xc3\xa4t\xc3\xb6skappale "When The Wild Wind Blows" on 11-minuuttinen eepos, kokonaan Harrisin tekem\xc3\xa4, ja perustuu vanhaan englantilaiseen piirroselokuvaan When The Wind Blows. Elokuvassa vanhuspari rakentaa pommisuojaa, mutta kuolevat loppujen lopuksi radioaktiiviseen s\xc3\xa4teilyyn. Kappaleen sanoitukset poikkeavat hieman elokuvan juonesta niin, ett\xc3\xa4 vanhuspari luulee elokuvan lopun maanj\xc3\xa4ristyst\xc3\xa4 ydinpommiksi ja juovat siksi myrkky\xc3\xa4 pullosta. Kappaleen lopussa ei kerrota elokuvan ydinsodasta luottaen virkkeeseen: When they found them, had their arms wrapped around each other.\n_START_SECTION_\nArvostelut, palkinnot ja kunnianosoitukset\n_START_PARAGRAPH_\nLevy myi Suomessa ennakkoon yli 16 000 kappaletta, mik\xc3\xa4 oikeuttaa kultalevyyn (raja 10 000 kpl)  ja alle kahdessa viikossa yli platinalevyrajan oikeuttavan m\xc3\xa4\xc3\xa4r\xc3\xa4n (raja 20 000 kappaletta). _NEWLINE_The Final Frontier on listaykk\xc3\xb6sen\xc3\xa4 21 maassa. Levy sijoittui Yhdysvaltain Billboard-listalla avausviikollaan nelj\xc3\xa4nneksi, mik\xc3\xa4 on Iron Maidenin paras sijoitus Yhdysvaltain markkinoilla koskaan.'